Orbánnak ellentmondott tanácsadója a Kossuth rádióban
Hegedűs Zsuzsa szerint nem a bevándorlás a nyugati terrorizmus gyökere, hanem a tartós munkanélküliség, ami a nyolcvanas évek elején előidézte a fordulópontot. A szociológus szerint nem érdemes azzal foglalkozni, hogy ki a menekült és ki a gazdasági menekült.
Hegedűs Zsuzsa szociológus, a miniszterelnök tanácsadóinak egyike mást mond, mint Orbán Viktor. Szerinte nem a gazdasági bevándorlás a terrorizmus gyökere – idézte a HRportál a szociológus kedd reggeli nyilatkozatát. A főtanácsadó – a miniszterelnök nevét nem említve – azt mondta: nem érdemes azzal foglalkozni, hogy ki a menekült és ki a gazdasági menekült.

Hegedűs, aki több mint 30 éven át kutatott Franciaországban, úgy tartja, inkább a munkanélküliség, valamint a bűnözés és a gyülölet okozza a problémát. A változás azzal kezdődött, hogy a nyolcvanas évek elején beütött a válság, megszűnt a gazdasági növekedés, és lényegesen kevesebb munkaerőre lett szükség Nyugaton. Kialakult a tartós munkanélküliség akkor, amikor a bevándorlók második – Franciaországban született, franciául beszélő – generációja éppen felnőtt, és azzal kellett szembesülnie, hogy nem tud integrálódni a munkaerőpiacra.

A szociológus a tartós munkanélküliségből eredezteti a Franciaországot sújtó etnikai ellentéteket. Hangsúlyozta: szerinte nem vallási ellentétről van szó, akkor még nem is beszéltek muszlimokról. A múlt heti terrortámadásokat is bűnözök követték el, nem vallási fanatikusok, "egyszerűen gyűlöletből" – tette hozzá.

Mint arról beszámoltunk, Orbán Viktor vasárnap, a párizsi terrorellenes menet után azt mondta: "A gazdasági bevándorlás rossz dolog Európában, nem szabad úgy tekinteni rá, mintha annak bármi haszna is lenne, mert csak bajt és veszedelmet hoz az európai emberre, ezért a bevándorlást meg kell állítani, ez a magyar álláspont."
Kossuth rádió Hegedűs Zsuzsa Orbán Viktor bevándorlás